b'\n_START_ARTICLE_\nGu\xc5\xa1ti\n_START_SECTION_\nZa\xc4\x8detki\n_START_PARAGRAPH_\nGu\xc5\xa1ti je odra\xc5\xa1\xc4\x8dal za Be\xc5\xbeigradom. Z glasbo je v resnej\xc5\xa1i stik prvi\xc4\x8d pri\xc5\xa1el pri enajstih letih, ko se je pridru\xc5\xbeil \xc5\xa1olskemu tambura\xc5\xa1kemu orkestru. Po dveh letih je napredoval v mandolinski orkester KUD-a Stadion, kjer je sprva igral kitaro, pozneje pa kontrabas. Obiskoval je Srednjo gradbeno \xc5\xa1olo v Ljubljani, kjer si je kilometrino nabiral na srednje\xc5\xa1olskih zabavah s preigravanjem velikih rock uspe\xc5\xa1nic. V tem obdobju so na njem najve\xc4\x8dji pe\xc4\x8dat pustili Billy Idol, The Cult, The Clash, The Rolling Stones, Deep Purple in Pink Floyd, od doma\xc4\x8dih zasedb pa Pankrti in Sokoli s Perom Lov\xc5\xa1inom na \xc4\x8delu. Po kon\xc4\x8dani srednji \xc5\xa1oli se je \xc5\xbee zgodaj zaposlil kot geodet v gradbenem podjetju, obenem pa je \xc5\xa1e vedno basiral pri ljubljanskem orkestru Mandolina.\n_START_SECTION_\nBig Foot Mama\n_START_PARAGRAPH_\nJeseni 1990 ga je na skupni nastop povabil bobnar Jo\xc5\xbee Habula. Jo\xc5\xbee je prilo\xc5\xbenostno sestavil bend, ki je 14. septembra 1990 pod imenom Big Foot Mama nastopil na \xc5\xa1entvi\xc5\xa1ki gimnaziji. Gu\xc5\xa1ti je bil na tem nastopu eden izmed treh kitaristov na odru. Skupina je v prihodnjih letih utrjevala svoje \xc4\x8dlanstvo in pove\xc4\x8devala svoj repertoar skladb, ki je bil v veliki meri sestavljen iz priredb tujih uspe\xc5\xa1nic. Poleg Gu\xc5\xa1tija in Jo\xc5\xbeeta sta bila v skupini \xc5\xa1e pevec Andrej Kos in basist Alen Ster\xc5\xbeaj, pozneje pa se jim je pridru\xc5\xbeil \xc5\xa1e kitarist Danijel Gregori\xc4\x8d. Kmalu so nastali njihovi prvi avtorski komadi, ki so jih posneli v Studiu \xc4\x8cin\xc4\x8d, a niso bili nikoli izdani. Gu\xc5\xa1ti je bil nezadovoljen z vokalno interpretacijo takratnega pevca, zato je v skupino pripeljal leto mlaj\xc5\xa1ega Grega Sko\xc4\x8dirja, ki je postal njihov novi glavni vokalist. Kadrovska sprememba jim je dala nov zagon in ta je rodil nov glasbeni material, ki so ga v obliki demoposnetkov posneli pri producentu \xc5\xbdaretu Paku v Studiu Kif Kif._NEWLINE_Njihov debitantski album Nova pravila je iz\xc5\xa1el leta 1995 pri zalo\xc5\xbebi Corona. Najve\xc4\x8dji uspe\xc5\xa1nici z njega sta bili "Nisem ve\xc4\x8d s tabo" in "Mala nimfomanka". Nova potrditev je pri\xc5\xa1la s strani Petra Lov\xc5\xa1ina, ki je \xc4\x8dlane skupine povabil k sodelovanju na plo\xc5\xa1\xc4\x8di Dolina kraljic, nekaj \xc4\x8dasa pa so ga spremljali tudi v \xc5\xbeivo. Naslednjo plo\xc5\xa1\xc4\x8do Kaj se dogaja? je napovedal singel "\xc4\x8crn tulipan", zaznamovala pa sta jo skladba "Rola se" ter videospot za "Garbage (Hip Hop med nogami)", ki sta s svojo provokativno vsebino dvignila nemalo prahu._NEWLINE_Leta 1999 je na radijske postaje pri\xc5\xa1el "Led s severa", eden njihovih najve\xc4\x8djih hitov. Preostali material za album Tretja dimenzija so posneli v studiu pri Slovenj Gradcu, pri produkciji pa je poleg Paka sodeloval Zed, ki je s svojimi izku\xc5\xa1njami, pridobljenimi v tujini, izdatno pomagal pri oblikovanju novega, zrelej\xc5\xa1ega zvoka. Album je bil prodajna uspe\xc5\xa1nica. Junija 1999 jim je uspelo napolniti ljubljanske Kri\xc5\xbeanke, leto pozneje pa so 10. obletnico delovanja obele\xc5\xbeili s koncertom v Hali Tivoli. Skupina se je zaprla v studio \xc5\xa0tala pri Bre\xc5\xbeicah, kjer je nastajal material za njihovo \xc4\x8detrto plo\xc5\xa1\xc4\x8do, zopet pod producentsko taktirko \xc5\xbdareta Paka. Album Doba norih je ponudil nekoliko druga\xc4\x8den, bolj eksperimentalen zvo\xc4\x8dni pristop. Na njem so se poigravali z loopi, sampli, skajem, diskom in new wavom, pri vokalih pa z rapanjem in opernim petjem. \xc4\x8ceprav je album dal uspe\xc5\xa1nice "Fenomen", "Oklep" in "Tatoo", pa je pri kritikih in poslu\xc5\xa1alcih naletel na me\xc5\xa1ane odzive, prav tako pa je vnesel nekaj razdora med \xc4\x8dlane skupine. Leta 2002 so se tako odlo\xc4\x8dili za enoletni premor, Gu\xc5\xa1ti pa se je medtem posvetil samostojnemu projektu.\n_START_SECTION_\nDolce Vita\n_START_PARAGRAPH_\nIdejo za samostojni projekt, na katerem so Gu\xc5\xa1tijeve avtorske skladbe prepevali razli\xc4\x8dni izvajalci, je oblikoval v sodelovanju s producentom \xc5\xbdaretom Pakom. K sodelovanju sta povabila: Bajago, Tomija M. (Siddharta), Budo (Elvis Jackson), Alyo, An\xc4\x91o Mari\xc4\x8d (Flare), Boruta Marolta (Prisluhnimo ti\xc5\xa1ini, Niet), Ale\xc5\xa1a Hadalina in novinko Polono Kasal, ki je prispevala vokale za "Mine leto". Slednja je bila dobro sprejeta na slovenskih radijskih postajah, zato je Gu\xc5\xa1ti s Polono posnel \xc5\xa1e uspe\xc5\xa1nico "Vedno zame", ki sta jo premierno izvedla leta 2003 na podelitvi Viktorjev. Gu\xc5\xa1ti se je na albumu Dolce Vita odmaknil od neposrednega rockerskega sloga, ki je zaznamoval njegovo avtorstvo pri Big Foot Mami, in je poslu\xc5\xa1alcem ponudil sicer \xc5\xbeanrsko raznolik, a bolj sofisticiran pristop, kar so nekateri njegovi stari privr\xc5\xbeenci sprva sprejeli z neodobravanjem. Za nastope v \xc5\xbeivo je sestavil spremljevalno skupino, v kateri je vlogo glavne vokalistke zaupal Kasalovi, intenzivno koncertiranje in promoviranje Dolce Vite pa je preraslo v dogovor za njuno skupno nadaljevanje glasbene poti.\n_START_SECTION_\nGu\xc5\xa1ti in Polona\n_START_PARAGRAPH_\nSkupni projekt, ki sta ga preprosto naslovila GP, je iz\xc5\xa1el v za\xc4\x8detku leta 2005, na pot pa ga je pospremil singel "D dan". Za produkcijo je spet poskrbel \xc5\xbdare Pak. "Makova polja" in "Moje sanje" je izdatno predvajala regionalna MTV Adria. Konec leta sta nastopila na koncertu ob 15. obletnici delovanja Big Foot Mame. Naslednji dve leti sta minili v znamenju \xc5\xa1tevilnih televizijskih nastopov ter klubskih in festivalskih koncertov, kar je prepri\xc4\x8dalo odgovorne pri MTV Adria, da so ju kot prva s podro\xc4\x8dja nekdanje Jugoslavije povabili v oddajo MTV Live. Obenem sta se odzvala na povabilo za sodelovanje na kompilacijskih albumih Panktri 06\' ("If You Rock My Cock") in 35. let Vala 202 ("Mo\xc5\xa1ki \xc4\x8daj" skupine Ultimat). Videospot za zadnji singel z albuma GP "Trip" sta posnela v \xc5\xbeivo s spremljevalnim bendom, zaradi \xc4\x8desar sta bila dele\xc5\xbena \xc5\xa1tevilnih kriti\xc5\xa1kih pohval. Pripravljati sta za\xc4\x8dela nov material, vendar so se v kreativnem procesu pojavila nespravljiva nesoglasja, zato sta se po sedmih letih skupnega delovanja raz\xc5\xa1la. Skupaj sta zadnji\xc4\x8d nastopila na Celjskem gradu junija 2009.\n_START_SECTION_\nNa\xc5\xa1a stvar\n_START_PARAGRAPH_\nV prvi polovici leta 2011 se je Gu\xc5\xa1ti na radijske postaje vrnil z novima singloma "Sjene" in "Igra". Oktobra 2011 je pod okriljem ZKP RTVS iz\xc5\xa1el njegov tretji samostojni album Na\xc5\xa1a stvar, pri katerem je sodeloval s hrva\xc5\xa1ko pevko Emo Gagro in producentom Zmagom \xc5\xa0monom - Zedom. Na njem so mehki pop, ki je zaznamoval njegovi prej\xc5\xa1nji dve plo\xc5\xa1\xc4\x8di, nadomestili tr\xc5\xa1i, bolj pogumni zvoki.'